རྩོམ་པ་པོ་བཀྲ་ཤིས་དཔལ་ལྡན་གྱིས་ཆེས་ཐོག་མའི་བརྩམས་ཆོས་སམ་ཀློག་པ་པོ་དག་གི་སྤྱན་སྔར་ཐོག་མར་དྲངས་པའི་བགྲེས་སོང་ཚེ་རིང་ལ་གོ་འཛོལ་བྱུང་བ།ནས་འགོ་བརྩམས་ཏེ།རྩོམ་རིག་གསར་རྩོམ་གྱི་ལམ་ལ་ཆས་ཤིང་།ཁོ་ར་ཁོར་ཡུག་གི་འཚོ་བའི་རྒྱབ་ལྗོངས་དང་དུས་རབས་ཀྱི་རྒྱབ་ལྗོངས་གཞིར་བཟུང་ནས་སྔ་གཞུག་ཕུལ་ཏུ་བྱུང་བའི་བརྩམས་ཆོས་གང་མང་བཀྲམ་མྱོང་ལ།ད་ལྟ་ཀློག་པ་པོ་དག་ལ་ཆེས་ཆ་རྒྱུས་ཡོད་པ་ནི་ཁོའི་ཚབ་མཚོན་བརྩམས་ཆོས་ཕལ་བའི་ཁྱིམ་ཚང་གི་སྐྱིད་སྡུགདང་རྒྱུད་སྐུད་སྟེང་གི་རྣམ་ཤེས།།དགུན་གཞུང་རིང་མོ།སོགས་ཡིན་ལ།རྗོད་བྱེད་ཚིག་གོ་བདེ་ཞིང་སྲོལ་རྒྱུན་གྱི་གཏམ་དཔེ་མང་དུ་བཀོལ་ནས་རྩམ་དྲི་དང་མར་དྲི་ཐུལ་ཞིང་།རྩོམ་པ་པོ་རང་ཉིད་ཆེས་ཆ་རྒྱུས་ཡོད་པའི་ཞིང་འབྲོག་གི་འཚོ་བ་དག་ཤར་མར་བྲིས་ཡོད་ལ།ཁོ་བོའི་བརྩམས་ཆོས་དག་བརྒྱུད་དེ་སྐབས་དེའི་སྤྱི་ཚོགས་འཚོ་བ་ཅི་འདྲ་ཡིན་པ་དང་སྐབས་དེའི་དབུས་གཙང་ཕྱོགས་ཀྱི་སྤྱི་ཚོགས་ཀྱི་རྣམ་པ་ཅི་འདྲ་ཡིན་པ་སོགས།རྩོམ་པ་པོས་བརྩམས་ཆོས་དུ་མ་ལས་ངང་ངམ་ཤུགས་ཀྱིས་མཚོན་ཡོད།ཁོང་གི་སྒྲུང་གཏམ་དང་ལྷུག་རྩོམ།འབོལ་རྩོམ་དག་ཀྱང་སྤྱི་ཚོགས་འཚོ་བའི་ས་ཞིང་གཤིན་པོར་རྐང་བཙུགས་ཏེ་བྱུང་བའི་སྒྱུ་རྩལ་གྱི་འབྲས་བཟང་ཁུར་དུ་དུད་པ་ཞིག་ཡིན་ལ།དབུས་གཙང་གི་ས་ཁུལ་བྱེ་བྲག་པའི་གནའ་དེང་གི་གཏམ་རྒྱུད་བརྗོད་པར་བརྟེན་ནས་བོད་ཀྱི་སྤྱི་ཚོགས་གསར་རྙིང་གི་འཚོ་བར་ཞིབ་བསྡུར་བྱས་ཤིང་།བསམ་བློ་དང་ལམ་ལུགས་གསར་རྙིང་གང་ལ་ཡང་ཕྱོགས་ཞེན་དུ་མ་སོང་བར།དངོས་གཙོ་སྨྲ་བའི་ལམ་ནས་མཚོན་པར་བགྱིས་ཡོད།ཁོང་གིས་རང་ལོ་བཅོ་ལྔའི་སྟེང་དམངས་བཙུགས་དགེ་རྒན་གྱི་འགན་བཞེས་པ་ནས་བཟུང་།གསར་རྩོམ་གྱི་ཆར་ཆུ་མི་འདོད་ཐན་པས་སྐམ་མ་མྱོང་།ད་ལྟའི་བར་བརྩམས་ཆོས་བདུན་ཅུ་ལྷག་ཀློག་པ་པོ་དག་གི་མིག་མཐོང་ལག་ཟིན་ཏུ་གྱུར་ཡོད་ལ།ད་སྔའི་བར་ཁོང་གི་བརྩམས་ཆོས་གང་མང་ལ་དཔྱད་པ་གཏོང་མཁན་ཆར་རྗེས་ཀྱི་ཤ་མོ་བཞིན་བརྡོལ་ཡོད་ལ།ད་ལྟའི་དུས་སུའང་ཁོང་གི་རྩོམ་པའི་འདེགས་འཇོག་བཞག་མེད་པར་མུ་མཐུད་དུ་གསར་རྩོམ་བྱེད་བཞིན་པའི་སྒང་ཡིན་པས།ང་ཚོས་མཉམ་དུ་ཁོང་ཉིད་ཀྱི་དེ་ལས་ལྷག་པའི་བརྩམས་ཆོས་དུ་མ་ལ་ཆར་འདོད་བྱིའུ་ཚུལ་དུ་སྒུག་པར་བྱའོ།།